Kalon afati për lirimin e parqeve prej lëvizjes Zaptimi në Uashington
Shërbimi i Parqeve i SHBA dha urdhër që qëndrimi me tenda të përfundonte brenda ditës së hënë
Afati për protestuesit e Lëvizjes Zaptimi që të përfundonin qëndrimin e tyre me tenda në dy kampe këtu në Uashington ka përfunduar. Situata filloi të përshkallëzohej javën e kaluar kur zyrtarët e Shërbimit Kombëtar të Parqeve u thirrën para Kongresit për të dhënë shpjegime pse protestuesit e Lëvizjes Zaptimi po lejoheshin të qëndronin në mënyrë të paligjshme në parqe. Si përgjigje Shërbimi i Parqeve u dha urdhër protestuesve që të përfundonin qëndrimin e tyre me tenda brenda ditës së hënë. Ditën që Policia e Parqeve kishte planifikuar të vinte në zbatim urdhërin për lirimin e parqeve, në sheshin McPherson të Uashingtonit atmosfera ishte festive. Disa hidhnin parrulla të lëvizjes. Të tjerë prisnin mesditën, ora e përfundimit të afatit. John Zangas ka jetuar në këtë tendë prej katër muajsh. Ai thotë se do të paketojë disa nga gjërat e tij. Javën e kaluar, policia lajmëroi banorët e dy kampeve të Lëvizjes Zaptimi në Uashington se do të merrte masa për zbatimin e urdhërit. Protestuesit duhet të hiqnin materialet për qëndrimin në kamp, por ata mund të mbanin disa struktura, nëse ato ishin të hapura. Të shtunën dhe të dielën, në Okland të Kalifornisë u arrestuan më tepër se 400 vetë, kur grupe anarkistësh, fare pak të lidhur me lëvizjen Zaptimi, u përleshën me policinë. Por Desiree Deloach dhe protestuesit në Uashington thonë se ata nuk duan që një gjë e tillë të ndodhe edhe këtu. Ajo thekson se lëvizja Zaptimi, që kërkon më tepër barazi ekonomike, është paqësore. Ndërkohë që afati po afronte, qindra njerëz u mblodhën rreth statujës së James McPherson, një gjeneral i Luftës Civile Amerikane. Më pas, protestuesit e mbuluan statujën për të simbolizuar atë që ata thonë se është e drejta e tyre për të qëndruar aty me tenda. Johnny Mandreacchia thotë se edhe nëse hiqen tendat e tyre, lëvizja do të vazhdojë: Problemi, mbi të cilin ata duan të tërheqin vëmendje, është hendeku i thellë midis të pasurve dhe të varfërve në Shtetet e Bashkuara.